KIRJALLINEN KYSYMYS E-0997/02 esittäjä(t): Alexander de Roo (Verts/ALE)ja Monica Frassoni (Verts/ALE) komissiolle. Tajo-La Mancha -yhteyden veden johdattaminen Espanjan kansallisen vesistösuunnitelman liitteen II mukaan.



Virallinen lehti nro 277 E , 14/11/2002 s. 0124 - 0125



KIRJALLINEN KYSYMYS E-0997/02 esittäjä(t): Alexander de Roo (Verts/ALE)ja Monica Frassoni (Verts/ALE) komissiolle (12. huhtikuuta 2002) Aihe: Tajo-La Mancha -yhteyden veden johdattaminen Espanjan kansallisen vesistösuunnitelman liitteen II mukaan Komissiossa tiedettäneen, että Tajo-La Manchan vedenjohdatusjärjestelmä joka mainitaan nimellä Conducción de agua desde el Acueducto Tajo-Segara para incoporación de recursos a la Llanura Manchega Espanjan kansallista vesistösuunnitelmaa koskevan lain liitteessä II (investointiluettelo) on nyt valmis toteutettavaksi vuoteen 2006 asti. Onko komissio tietoinen, että tämä yhteys ei sisältynyt Espanjan hallituksen hiljattain antamaan strategiseen ympäristöarvioon? Komissio tietänee myös, että toimivaltainen viranomainen on juuri ilmoittanut (Espanjan uutistoimisto EFE 03/13/13-45/02), että ympäristövaikutusten arviointi on myönteinen kahdella hankkeen neljästä osasta ja että EU:n koheesiorahastolta pyydetyn 245,22 miljoonan euron saanti (85 prosenttia hankkeen kokonaiskustannuksista) on vain enää hallinnollinen kysymys. Mikä on komission kanta tähän väitteeseen, kun otetaan lisäksi huomioon, että Euroopan parlamentti pyysi Barcelonan huippukokousta edeltäneessä päätöslauselmassaan komissiota olemaan rahoittamatta veden johdatusta koskevia hankkeita? Katsooko komissio, ettei tämä vedenjohdatusjärjestelmä ole vastoin yhteisön lainsäädäntöä, etenkin lintu- ja luontotyyppidirektiiviä ja vesipuitedirektiiviä? Margot Wallströmin komission puolesta antama vastaus (3. kesäkuuta 2002) Komissio panee merkille tiedot ehdotetusta Tajo-La Manchan vedenjohdatusjärjestelmästä (Espanja). Komissio on tietoinen, että tämä ehdotettu järjestelmä kuuluu osana Espanjan kansalliseen vesistösuunnitelmaan. Komissio on myös tietoinen, että järjestelmää ei sisällytetty Espanjan viranomaisten toimittamaan strategisten ympäristövaikutusten arviointiin. Komissio panee merkille toimivaltaisen viranomaisen antamiksi väitetyt lausunnot. Komissio haluaa kuitenkin korostaa, että koheesiorahastosta rahoitettavien rahoitusehdotusten arviointia varten on vahvistettuja menettelyjä. Näitä menettelyjä, joihin kuuluu myös komission tekemä arviointi, koskevia sääntöjä noudatetaan, mikäli Tajo-La Manchan vedenjohdatusjärjestelmää koskevaa taloudellista tukea pyydetään. Osana tätä arviointia komissio ottaa huomioon ympäristövaikutusten arvioinnin, jonka viranomaiset ovat toteuttaneet. Komissio kiinnittää erityistä huomiota tarpeeseen varmistaa, että kaikissa hankkeissa noudatetaan asianmukaista yhteisön lainsäädäntöä ja politiikkoja, lintu-, luontotyyppi- ja vesidirektiivit mukaan luettuina. Barcelonan Eurooppa-neuvostolle 28. helmikuuta 2002 annetun kestävän kehityksen strategiaa koskevan parlamentin päätöslauselman 12 kohdan osalta komissio katsoo parlamentin kehottavan komissiota olemaan käyttämättä yhteisön rahoitusta ympäristön kannalta kestämättömien vedenhallintajärjestelmien rahoittamiseen. Tämä ei tarkoita kaikkien vedenjohdatusjärjestelmien rahoituksen kieltämistä.